Die gemeente het die plaas Groenpan bekom wat in 1911 verkoop is, asook 'n gebou op die dorp Schweizer-Reneke, regoor die hotel. Dié gebou van gekleurde sandsteen is omskep in 'n kerkgebou, maar in 1919 is besluit om 'n nuwe kerkgebou weg van die hotelrumoer op te rig. Ds. D.G. Venter, leraar van Lichtenburg van 1918 tot '20, het die hoeksteen op 19 Junie 1920 gelê. Die bouwerk het stadig gevorder omdat geskikte stene nie op die dorp verkry kon word nie en van elders aangery moes word. Die bouaannemer is in Mei 1921 vervang deur ene P. Koschel, en op 4 Desember 1921 is die gebou in gebruik geneem. In 'n houer is 'n Almanak (die Kerk se jaarboek) van 1920, 'n Kerkblad (die Kerk se mondstuk) en die feesprogram agter die hoeksteen ingebou.
In 1924 het die kerkraad besluit om die gebou beskikbaar te stel aan die Nederduitsch Hervormde Kerk se plaaslike gemeente (gestig op 15 Mei 1925, maar omstreeks 2015 uit die NH Kerk getree). Uit dank het dié kerk aan die gemeente 'n klok en 'n lamp geskenk. Die ou klok is aan die gemeente Wolmaransstad geskenk. Aan die begin was daar geen banke in die gebou nie, maar in 1936 is 'n kwotasie van diaken P.C. Venter vir die vervaardiging van dennehoutbanke aanvaar. Die vrouelidmate het £7 bymekaargemaak vir 'n musiek (orrel) en die kerkraad moes £7 gee. Elf jaar later is elektriese ligte geïnstalleer.
In 1971 is planne gemaak vir 'n nuwe kerkgebou. Daar is met die Nederduitsch Hervormde Kerk gereël dat hulle gebou vir dié tyd gebruik kon word. Die ou gebou sou gesloop en die nuwe op dieselfde perseel gebou word. Die vader van die predikant, ds. M.P. Harris, was die argitek. Aanvanklik was daar nie eenstemmigheid oor die perseel waar die gebou opgerig moes word nie. Almal het ook nie saamgestem oor die wenslikheid van 'n nuwe kansel nie. Die Nagmaaltafels moes verklein word sodat dit in- en uitgedra kon word. Avbob het 'n hoeksteen geskenk. Maande ná die sloping is die ou hoeksteen in die rommel gevind. Die ou preekstoel is behou. Die ou banke is op die galery geplaas en matte is ingesit. Ene Van der Merwe het 'n Kanselbybel geskenk. Die ingebruikneming het plaasgevind op Saterdag 17 Mei 1974.